Nos Hugues, dux de Bergoinne, facons savoir à touz cels qui verront ces presentes lettres que cum descorz fust antre les religieus homes l’abbé et lou covent de Fontenoy de une part et ma dame Marie de Coyon, qui fu feme mon seignor Mathier d’Estez, lou juegne, Esmonin et Adelinete, anfanz de devant diz Mathier et Marie, d’autre part, sor ceu que cil de Fontenoy disoient que il avoient droit de user par panre toutes menières de bois wert et sec, en la partie que li devant dit Marie, Esmonis et Adelinete hont en touz les bois d’Estez, c’est à savoir la quarte partie par raison dou duc et de l’aumosne qui faite lor en est de mon seignor Mathier lou Grant qui fu sires d’Estez. A la perfin il hont pacefié et acordé amiaublement dou dit descort, si cum il hont cogneu par devant nos par lou consoil de bones genz, en tele manière que li devant dit Esmonis et Adelinete par lou lox et par l’otroi de la devant dite Marie, lor mere, donent et assient, fors de toute avoerie à la dite église de Fontenoy en héritaige perpetue quarente et cinc sodées de terre à viennois, à panre chascun an lou jor de l’utaine de la Saint-Remi des deniers de lor taille à la Saint-Remi, et sus toutes lor autres issues de la dite ville d’Estez, se la taille dite ne soffisoit à paier les dites quarante et cinc soldées de terre à viennois. Et li diz abbés ne li covenz ne autres par aus n’auront point d’usaige de coper ne de panre bois wert et sec en la partie ès devant diz Marie, Esmonin et Adelinete, des devant diz bois d’Estez, et lou quitent dou tout expressemant, se il ne l’acqueroient par eschange ou par don ou por achat. Et ces convenances desus dites prometent li diz abbés et li covenz par aus et par lor eglise à tenir et à garder fermement sanz venir encontre. Et li devant dit Marie, Esmonins et Adelinette les promettent ausi à tenir par lor foi donée corporelement en nostre main par aus et par lor hoirs que il obligent ès devant dites choses tenir et garder, et welent et otroient li diz abbés et li covent de Fontenoy par aus et par lor eglise que les lettres qu’il hont dou don que messire Mathiers sires d’Estez lor fist de ceste chose soient de nule valor quant à cest article desus dit, quant à la partie des diz bois ès devant dit Marie, Esmonins et Adelinete, ne n’am poent user cil de Fontenoy ne en droit ne sefors quant au dit article vers les devant diz Marie, Esmonins et Adelinete, ne vers lor hoirs, et hont cogneu cil de Fontenoy que ceste paiz est au profist de lor eglise. Et Jehanz, sires de Naeles, escuier, vuet, loe et ottroie par devant nos lou don et l’assise des devant dites quarante et cinc sodées de terre à Viennois, comme sires dou fié. En tesmoin et en garnissement de la quel chose avons nos fait metre nostre seal en ces presentes lettres à la requeste des parties et dou devant dit Jehan. Ce fu fait en l’an de grâce mil. CC. sexante et huit, ou mois d’aivi.